b'\n_START_ARTICLE_\nRuovesi (j\xc3\xa4rvi)\n_START_SECTION_\nJ\xc3\xa4rvenosat\n_START_PARAGRAPH_\nRuovesi on niemien, saarien ja lahtien rikkoma j\xc3\xa4rvi, jonka j\xc3\xa4rvenosilla on kansan suussa monia nimityksi\xc3\xa4. J\xc3\xa4rvi mielet\xc3\xa4\xc3\xa4n kaksiosaiseksi j\xc3\xa4rveksi, jonka l\xc3\xa4ntist\xc3\xa4 osaa kutsutaan Ruovedeksi ja it\xc3\xa4ist\xc3\xa4 osaa Palosel\xc3\xa4ksi. My\xc3\xb6s hallinnollisesti Ruovesi jaetaan Hanhonvuolteen kohdalta kahteen n\xc3\xa4it\xc3\xa4 nimi\xc3\xa4 k\xc3\xa4ytt\xc3\xa4viin jakoalueisiin. T\xc3\xa4t\xc3\xa4 jakoa k\xc3\xa4ytet\xc3\xa4\xc3\xa4n my\xc3\xb6s t\xc3\xa4ss\xc3\xa4 artikkelissa._NEWLINE_Ruovesi on kokonaisuudessaan 23 kilometri\xc3\xa4 pitk\xc3\xa4 ja 13 kilometri\xc3\xa4 leve\xc3\xa4 . J\xc3\xa4rven pinta-ala on 6\xc2\xa0616 hehtaaria eli 66,2 neli\xc3\xb6kilometri\xc3\xa4, mik\xc3\xa4 jakaantuu Ruoveden ja Palosel\xc3\xa4n kesken vastaavasti 62\xc2\xa0% ja 38\xc2\xa0%. Sen rantaviivan kokonaispituus saaret mukaan lukien on 321 kilometri\xc3\xa4. Saaria on yhteens\xc3\xa4 242. Rantaviivain pituudet ja saarten lukum\xc3\xa4\xc3\xa4r\xc3\xa4t jakautuvat molemmille j\xc3\xa4rvenosille l\xc3\xa4hes tasan. Sen sijaan j\xc3\xa4rvialtaiden yhteistilavuus on 446 miljoonaa kuutiometri\xc3\xa4 eli 0,44636 kuutiokilometri\xc3\xa4. Siit\xc3\xa4 kuuluu Ruoveden j\xc3\xa4rvenosalle 82\xc2\xa0% ja Palosel\xc3\xa4lle vain 18\xc2\xa0%, sill\xc3\xa4 Ruoveden keskisyvyys on vain kolmasosa Palosel\xc3\xa4n keskisyvyydest\xc3\xa4.\n_START_SECTION_\nPaloselk\xc3\xa4\n_START_PARAGRAPH_\nPalosel\xc3\xa4n (j\xc3\xa4rvinumero on 35.332.1.001) j\xc3\xa4rvenosan pinta-ala on 2\xc2\xa0482 hehtaaria eli 24,8 neli\xc3\xb6kilometri\xc3\xa4. Se on 14 kilometri\xc3\xa4 pitk\xc3\xa4 ja 7,1 kilometri\xc3\xa4 leve\xc3\xa4. Hanhonvuolteen it\xc3\xa4puolella aukeaa Majaselk\xc3\xa4 ja heti per\xc3\xa4\xc3\xa4n Paloselk\xc3\xa4, jotka ovat j\xc3\xa4rvenosan suurimmat j\xc3\xa4rvensel\xc3\xa4t. Hongonniemi on 3,5 kilometri\xc3\xa4 pitk\xc3\xa4 niemi, johon Paloselk\xc3\xa4 p\xc3\xa4\xc3\xa4ttyy. Palosel\xc3\xa4n kaakkoisosassa Hongonniemen rantoja seuraa etel\xc3\xa4\xc3\xa4n Ahveslahti, joka kapeasuisena lahtena muodostaa oman j\xc3\xa4rvialueensa. Hongonniemen it\xc3\xa4puolella Palosel\xc3\xa4n j\xc3\xa4rvenosa jatkuu Hongonselk\xc3\xa4n\xc3\xa4, Aittoselk\xc3\xa4n\xc3\xa4 ja Soilunvuolteena. J\xc3\xa4rvenosa kapenee salmimaiseksi j\xc3\xa4rvenosaksi, jonka p\xc3\xa4\xc3\xa4ss\xc3\xa4 sijaitsee lopulta Huutoselk\xc3\xa4. T\xc3\xa4\xc3\xa4ll\xc3\xa4 Vilppulassa Kuorevesi laskee Paloselk\xc3\xa4\xc3\xa4n Kirkkosalmen l\xc3\xa4pi. Soilunvuolteelta erkanee kaakkoon p\xc3\xa4in Sulusselk\xc3\xa4 eli Pynn\xc3\xb6sselk\xc3\xa4, joka on kapeasuisen lahden laajentuma._NEWLINE_Palosel\xc3\xa4ss\xc3\xa4 on laskettu olevan 128 saarta. Niiden yhteispinta-ala on 260 hehtaaria, mik\xc3\xa4 on noin 9,5 prosenttia j\xc3\xa4rvenosan pinta-alasta. Saarista 18 on yli hehtaarin suuruisia, 94 yli aarin ja loput 16 ovat alle aarin kokoisia. N\xc3\xa4ist\xc3\xa4 ovat merkitt\xc3\xa4vi\xc3\xa4 saaria seuraavat, joiden ilmoitettu pinta-ala on mitattu kartasta: Sotkansaari (52 ha), Lehtisaari (61 ha), Kasilansaari (80 ha) ja Iso Poukansaari (30 ha)._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. J\xc3\xa4rven tilavuus on 81 miljoonaa kuutiometri\xc3\xa4 eli 0,081 kuutiokilometri\xc3\xa4. Sen keskisyvyys on 3,3 metri\xc3\xa4 ja suurin syvyys on 22,2 metri\xc3\xa4. J\xc3\xa4rven rantaviivan pituus on 144 kilometri\xc3\xa4, josta saarten rantaviivan yhteispituus on 47 kilometri\xc3\xa4.\n_START_SECTION_\nRuovesi\n_START_PARAGRAPH_\nRuoveden (j\xc3\xa4rvinumero on 35.331.1.001) j\xc3\xa4rvenosan pinta-ala on 4\xc2\xa0135 hehtaaria eli 41,4 neli\xc3\xb6kilometri\xc3\xa4. Se on 14 kilometri\xc3\xa4 pitk\xc3\xa4 ja 11 kilometri\xc3\xa4 leve\xc3\xa4. Ruovesi on rakenteeltaan Paloselk\xc3\xa4\xc3\xa4 selke\xc3\xa4mpi. Sen etel\xc3\xa4isin j\xc3\xa4rvenselk\xc3\xa4 on P\xc3\xb6yt\xc3\xa4selk\xc3\xa4, joka alkaa Kautussa, miss\xc3\xa4 j\xc3\xa4rvi laskee Kautunvuolteen kautta Paloveden Ruhalanselk\xc3\xa4\xc3\xa4n. Palosel\xc3\xa4n it\xc3\xa4osaa kutsutaan V\xc3\xa4\xc3\xa4rinsel\xc3\xa4ksi, jonka it\xc3\xa4osat haarautuvat nelj\xc3\xa4\xc3\xa4n lahteen. Lahdista Tallusselk\xc3\xa4 ja Enonlahti ovat suurimmat. P\xc3\xb6yt\xc3\xa4sel\xc3\xa4n l\xc3\xa4nsirannalla sijaitsee Ruoveden keskustaajama, jonka vierest\xc3\xa4 erottuu Pappilanlahti. J\xc3\xa4rvi kapenee pohjoisessa ja ahtautuu Karkausniemen ohitse Mustasel\xc3\xa4lle. Sen pohjoisrannat kuuluvat Salonsaarelle, jonka molemmilta puolilta Tarjannevesi laskee etel\xc3\xa4\xc3\xa4n. Salonsaaren l\xc3\xa4nsipuolella sijaisee Syvinkisalmi ja it\xc3\xa4puolella Salonsalmi, mist\xc3\xa4 Tarjanteen vedet virtaavat. Mustasel\xc3\xa4n it\xc3\xa4puolella aukeaa heti ilman selke\xc3\xa4\xc3\xa4 rajaa Sotkanselk\xc3\xa4, joka on varsin saaristoinen j\xc3\xa4rvenosa. Sotkansaaren it\xc3\xa4puolella oleva Koljonsaari on nyky\xc3\xa4\xc3\xa4n niemi, jonka pohjoispuolelle j\xc3\xa4\xc3\xa4v\xc3\xa4 Ruokoselk\xc3\xa4 on lahti. Koljonsaaren etel\xc3\xa4puolelta sen sijaan p\xc3\xa4\xc3\xa4see viel\xc3\xa4 Hanhonvuolteelle, mist\xc3\xa4 alkaa Palosel\xc3\xa4n j\xc3\xa4rvenosa._NEWLINE_Ruoveden j\xc3\xa4rvenosassa on laskettu olevan 114 saarta. Niiden yhteispinta-ala on 173 hehtaaria, mik\xc3\xa4 on noin 4,0 prosenttia j\xc3\xa4rvenosan kokonaispinta-alasta. Saarista 16 on yli hehtaarin suuruisia, 93 yli aarin ja loput 5 ovat alle aarin kokoisia. N\xc3\xa4ist\xc3\xa4 saarista sijaitsevat Ruoveden edustalla Haapasaari (9 hehtaaria), Siltasaari (24 ha), Ulonsaari (16 ha) ja Kuurinsaari (6 ha). N\xc3\xa4iden pinta-alat on mitattu kartasta._NEWLINE_Ruoveden j\xc3\xa4rvenosa on luodattu ja siit\xc3\xa4 on julkaistu syvyyskartat. J\xc3\xa4rven tilavuus on 365 miljoonaa kuutiometri\xc3\xa4 eli 0,365 kuutiokilometri\xc3\xa4. Sen keskisyvyys on 8,8 metri\xc3\xa4 ja suurin syvyys on 46,6 metri\xc3\xa4.J\xc3\xa4rven rantaviivan pituus on 177 kilometri\xc3\xa4, josta saarten rantaviivan yhteispituus on 37 kilometri\xc3\xa4.\n_START_SECTION_\nAsutus\n_START_PARAGRAPH_\nJ\xc3\xa4rven vastakkaisilla rannoilla sijaitsee kaksi suurempaa asutuskeskusta. Ruoveden kirkonkyl\xc3\xa4 sijaitsee P\xc3\xb6yt\xc3\xa4sel\xc3\xa4n l\xc3\xa4nsirannalla Pappilanlahden etel\xc3\xa4puolella. Palosel\xc3\xa4n Huutosel\xc3\xa4n l\xc3\xa4nsipuolella sijaitsee Vilppula, joka on M\xc3\xa4nt\xc3\xa4n kaksoiskaupunki. Asutus j\xc3\xa4rven ymp\xc3\xa4rill\xc3\xa4 on l\xc3\xa4hinn\xc3\xa4 haja-asutusta, joskin muutama kyl\xc3\xa4 tai kulmakunta sijaitsee rannan tuntumassa. Sellaisia ovat esimerkiksi Pynn\xc3\xb6skyl\xc3\xa4 ja Tyynysniemi M\xc3\xa4ntt\xc3\xa4-Vilppulan puolella, Tuurakyl\xc3\xa4 ja Tammikoski kuntarajan molemmilla puolilla, sek\xc3\xa4 Hanho, Rantakyl\xc3\xa4, Tuuhoskyl\xc3\xa4, Korpula, Pappilankulma, Kauttu ja Ruhala Ruoveden kunnan puolella.\n_START_SECTION_\nVedenkorkeudet ja virtaamat\n_START_PARAGRAPH_\nJ\xc3\xa4rven vedenkorkeutta on tallennettu Suomen Ymp\xc3\xa4rist\xc3\xb6keskuksen rekistereihin vuosilta 1883\xe2\x80\x931992. Veden keskikorkeudeksi tulee niist\xc3\xa4 laskien 96,09 metri\xc3\xa4 mpy (N60) ja vedenpinnan vuotuisen vaihtelun keskiarvo on 1,02 metri\xc3\xa4. J\xc3\xa4rven vedenpinnan ylin korkeus on ollut 98,37 metri\xc3\xa4 (N60), joka on mitattu kes\xc3\xa4kuussa 1899, ja alin  korkeus 95,31 metri\xc3\xa4, joka mitattiin maaliskuussa 1942. Rekisterin mukaan suurin \xc3\xa4\xc3\xa4rivaihtelu on ollut 3,06 metri\xc3\xa4. J\xc3\xa4rven keskivirtaama (MQ) on valuma-alueen pinta-alan ja sadem\xc3\xa4\xc3\xa4r\xc3\xa4tietojen avulla laskettu olevan noin 53 kuutiometri\xc3\xa4 sekunnissa.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee vesireittien risteyskohdassa, sill\xc3\xa4 pohjoisesta siihen laskee Tarjannevesi (35.41, 5\xc2\xa0487 ha), jonka kautta virtaa 5\xc2\xa0769 neli\xc3\xb6kilometrin valuma-alueen vedet, ja id\xc3\xa4st\xc3\xa4 siihen laskee Kuoreveden (2\xc2\xa0380 ha) kautta Keuruun reitin (35.61) 2\xc2\xa0028 neli\xc3\xb6kilometrin suuruisen valuma-alueen vedet. Ne laskevat Kotasel\xc3\xa4lt\xc3\xa4 Vilppulankosken ja Kirkkosalmen kautta Huutosel\xc3\xa4lle. Paloveden alueelle laskevat viel\xc3\xa4 pohjoisesta El\xc3\xa4nteen valuma-alueen (35.37) ja Ajosj\xc3\xa4rven valuma-alueen (35.335) vedet, etel\xc3\xa4st\xc3\xa4 Saloj\xc3\xa4rven valuma-alueen (35.337) ja Tuhrusojan valuma-alueen (35.338) vedet. Ruoveden l\xc3\xa4nsirantaan laskevat Ruoj\xc3\xa4rven valuma-alueen (35.334) ja Mato-ojan valuma-alueen (35.333) vedet, ja lopuksi it\xc3\xa4rantaan viel\xc3\xa4 Enonjoen valuma-alueen (35.339) vedet._NEWLINE_Ruoveden l\xc3\xa4hialueella (35.331) sijaitsee alle 10 yli hehtaarin kokoista j\xc3\xa4rve\xc3\xa4 tai lampea, jotka laskevat suoraan j\xc3\xa4rveen. Niist\xc3\xa4 huomattavimpia ovat Ruoveden it\xc3\xa4rantaan laskevista  Yl\xc3\xa4inen Talluslammi (5 ha) ja Alainen Talluslammi (17 ha), jotka laskevat Tallusselk\xc3\xa4\xc3\xa4n, Rynk\xc3\xa4j\xc3\xa4rvi (2 ha) ja V\xc3\xa4\xc3\xa4r\xc3\xa4j\xc3\xa4rvi (3 ha), jotka laskevat Enonlahdessa Kotalahteen, Hirvij\xc3\xa4rvi (6 ha) ja Tervalammi, jotka laskevat V\xc3\xa4\xc3\xa4rinselk\xc3\xa4\xc3\xa4n, ja Korpulanlammi (3 ha), joka laskee Korpulanlahteen. Ruoveden l\xc3\xa4nsirantaan laskee Iso Kiimaj\xc3\xa4rvi (5 ha). Palosel\xc3\xa4n l\xc3\xa4hialueella sijaitsee yli 13 j\xc3\xa4rve\xc3\xa4 tai lampea. Niist\xc3\xa4 huomattavimmat ovat etel\xc3\xa4rantaan laskevat Iso Pirttij\xc3\xa4rvi (19 ha) ja V\xc3\xa4h\xc3\xa4 Pirttij\xc3\xa4rvi (7 ha), joilla on yhteinen laskuoja, Ahvenlammi (5 ha), joka laskee Ahveslahteen, ja viel\xc3\xa4 Kivist\xc3\xb6nlammi (2 ha), Pitkonlammi (2 ha) ja P\xc3\xa4ij\xc3\xa4nteenlammi (2 ha), jotka laskevat Huutoselk\xc3\xa4\xc3\xa4n ja Kirkkosalmeen. Palosel\xc3\xa4n pohjoisrantaan laskevat suoraan V\xc3\xa4h\xc3\xa4 Kangasj\xc3\xa4rvi (14 ha), joka laskee my\xc3\xb6s Kirkkosalmeen, Kasilanj\xc3\xa4rvi (45 ha), joka laskee Hongonselk\xc3\xa4\xc3\xa4n, S\xc3\xa4rkilammi (4 ha), Liinolammi (1 ha), Mertoslammi (3 ha) ja Masonlammi (4 ha), joka laskee Palosel\xc3\xa4n Tyynysselk\xc3\xa4\xc3\xa4n, Koivuj\xc3\xa4rvi (25 ha), joka laskee Paloselk\xc3\xa4\xc3\xa4n._NEWLINE_Ruovesi laskee etel\xc3\xa4\xc3\xa4n Paloveden J\xc3\xa4minkiselk\xc3\xa4\xc3\xa4n (4\xc2\xa0272 ha) Kautunvuolteen ja osittain Kautun kanavan l\xc3\xa4pi. J\xc3\xa4rvien vedenpintojen korkeuksien v\xc3\xa4lille on karttoihin merkitty vain 10 senttimetrin korkeusero.'